S p r á v a
zo zahraničnej pracovnej cesty

1. Účastník ZPC:
Titul, meno a priezvisko:	PaedDr. Eva Obžerová	
Pracovisko:	sekcia regionálneho školstva MŠVVaŠ SR	
Pracovné zaradenie:	štátny radca	
Znalosť jazykov:	ANJ, RUJ	
Spoluúčastník ZPC:
	-
	
2. Zahraničná pracovná cesta:
Štát:	Belgicko	
Mesto:	Brusel	
Vykonaná v doch:	29. 08. – 31. 08. 2016	
Prijímajúca organizácia:	Office of the Secretary General of the European Schools, Rue de la Science 23, 1040 Brussels - Belgium
Kancelária generálneho tajomníka Európskych škôl (ďalej len “EŠ“), Brusel	
Účel cesty:	Výberové konanie na post generálneho tajomníka EŠ a mimoriadne zasadnutie Najvyššej rady EŠ („NR EŠ“)	
Spôsob financovania:	Cestovné náklady refunduje prijímajúca strana.
	
3. Rámcový program pobytu: 
29. 08. 2016                    -  prílet do Bruselu, ubytovanie, štúdium materiálov
30. 08. 2016                    -  výberové konanie na post GT EŠ – „hearing“, interview
04. 12. 2015                    -  voľba generálneho tajomníka EŠ, mimoriadne zasadnutie
                                           Najvyššej rady Európskych škôl, odlet z Bruselu
    
4. Stručný priebeh výberového konania a rokovania:
30.08.2016
Pohovorov s kandidátmi na post GT EŠ sa nezúčastnili vedúci delegácií 2 krajín – Bulharska a Cypru. 
V súlade s Čl. 6 – 9 Kapitoly III dokumentu, ktorý určuje profil GT EŠ a jeho zástupcu (2010-D-362-en-6), výberová komisia, ktorá pozostávala z vedúcich delegácií 26 členských štátov + zástupcu Európskej komisie a Európskeho patentového úradu, EPO (spolu 28 členov), si vypočula prezentácie 4 kandidátov a predseda NR EŠ v riadenej diskusii položil každému kandidátovi 7 rovnakých otázok. Všetci 4 kandidáti sú zo systému EŠ, pracujú dlhoročne v rôznych vedúcich pozíciách: p. Andreas Beckmann (SRN, Nemecko), p. Manuel Bordoy (Španielsko), p. Emmanuel de Tournemire (Francúzsko) a p. Giancarlo Marcheggiano (Taliansko). Výberová komisia hodnotila vystúpenia kandidátov v súlade s kritériami, ktoré sú uvedené v Kapitole I predmetného dokumentu.
Pre zvolenie GT EŠ bolo potrebné v tajnom hlasovaní získať 2/3 platných hlasov členov NR EŠ, t.j. 21 hlasov z celkového počtu 30 hlasov. 
31.08.2016
Na mimoriadnom rozšírenom zasadnutí NR EŠ sme za prítomnosti zástupcov Rady riaditeľov Európskych škôl, Rady učiteľov a Rady rodičov diskutovali o kvalifikačných predpokladoch kandidátov a vyjadrovali sme sa k osobnostnému profilu kandidátov a ku kvalite ich vystúpení a prezentácií.
Zástupkyňa EPO, ktorá sa ospravedlnila za chybné hlasovanie, požiadala, aby sa prvé hlasovanie anulovalo. V treťom kole druhého (opravného) hlasovania získal potrebný počet 22 hlasov p. Marcheggiano, ktorý v súčasnosti zastáva funkciu zástupcu GT EŠ, a tým bol zvolený do funkcie GT EŠ, s nástupom od 1. októbra 2016. Doterajší GT EŠ, p. Kari Kivinen, ktorému by onedlho skončilo funkčné obdobie, odchádza na vlastnú žiadosť a bude pôsobiť ako riaditeľ v prestížnej medzinárodnej strednej škole v Helsinkách, Fínsko.
Po zvolení nového GT EŠ sme pokračovali v mimoriadnom zasadnutí NR EŠ. Predmetom rokovania bol doplnkový rozpočet pre rok 2016, priority dánskeho a nemeckého predsedníctva v systéme EŠ, znovuotvorenie postu riaditeľa pedagogického odboru a aktuálne oznámenia a informácie o vývoji situácie v Európskych školách.
Keďže novým GT EŠ sa stal p. Marcheggiano, uvoľnil sa post zástupcu GT EŠ – voľby na tento post sa budú konať na decembrovom zasadnutí, čím sa zasadnutie predĺži o 1 deň.
Z rôznych príčin (bezpečnostné opatrenia na EŠ, nová pozícia riaditeľa pedagogického výboru, nové jazykové sekcie otvorené v EŠ Uccle – Berkendael + 2 EŠ, ktoré sa v súčasnosti nachádzajú v červených číslach) je potrebné navýšiť aktuálny rozpočet na rok 2016. Záporné stanovisko v diskusii vyjadrila iba Európska komisia, ktorá zdôraznila, že v rámci šetriacich opatrení bolo dohodnuté, že rozpočet sa bude navyšovať iba v nevyhnutných prípadoch, ktoré nemohli byť vopred plánované. Tento materiál bol schválený.
P. GT EŠ Kivinen objasnil aktuálnu situáciu v EŠ v Bruseli a poukázal na nedostatok finančných prostriedkov z dôvodu nárastu žiackej populácie a zníženia počtu vyslaných učiteľov (lokálne najímaný učiteľ je „drahší“ ako vyslaný). Objasnil tiež konkrétnu situáciu v EŠ Berkendael, kde bola v tomto roku otvorená slovenská jazyková sekcia. Výbor pre prijímanie žiakov zaznamenal 154 odmietnutí prihlásiť deti do tejto školy. Vzhľadom k tomu, že do lotyšskej sekcie v predprimárnom vzdelávaní bolo prihlásené iba jedno dieťa, otvorenie tejto sekcie bolo časovo posunuté na leto/jeseň 2017. Naša (slovenská) jazyková sekcia bude otvorená s 5 deťmi v predprimárnom vzdelávaní, nemecká s počtom detí 22 v predprimárnom a 8 žiakov v primárnom vzdelávaní. 82% žiackej populácie tejto školy tvoria frankofónni žiaci. Väznica v blízkosti školy sa nebude demolovať, t.j. škola sa nebude rozširovať.
P. Kivinen sa tiež vyjadril k Brexitu – delegácia Veľkej Británie je naďalej platným a rovnocenným členom NR EŠ, anglické sekcie budú pokračovať v bežnom režime, Brexit sa ich nijako nedotkne, až kým nebudú schválené oficiálne rozhodnutia na úrovni EÚ.
V oblasti bezpečnosti žiakov na školách bolo prijatých niekoľko opatrení, učitelia sú priebežne školení, ako sa zachovať v život ohrozujúcej situácii, v spolupráci s EK sa uskutočňuje najímanie strážnikov do škôl a inštalácia alarmových systémov.
 
Ďalšie (pravidelné zasadnutie) Najvyššej rady Európskych škôl bude v dňoch 06.-09. decembra 2016 v Bruseli.
5. Odporúčané závery:
Je potrebné naďalej komunikovať s rodičmi žiakov Európskych škôl a s národnými inšpektorkami pri riešeniach problematiky slovenskej jazykovej sekcie a postupne zabezpečovať výučbu našich žiakov v slovenskom jazyku v celom rozsahu primárneho vzdelávania až do ročníka p5 (t.j. v ročníkoch N1-2, P1-P5). Je tiež potrebné naplánovať počet vyslaných učiteľov pre šk. rok 2016/2017 do systému Európskych škôl. V tejto súvislosti budeme pokračovať v komunikácii so školami a učiteľmi, ktorí v minulosti prejavili záujem o pôsobenie v systéme EŠ. Informáciu pre kanceláriu EŠ je potrebné zabezpečiť 
v spolupráci s OÚ MŠVVaŠ SR. Členom výberovej komisie musí byť aspoň jeden národný inšpektor. 
Pozn.: uskutočnili sme výberové konanie na post učiteľa v predprimárnom vzdelávaní v novootvorenej slovenskej jazykovej sekcii v EŠ I Uccle – časť Berkendael – na tomto poste pôsobí od 1.9.2016 p. Bc. Galambošová.

Dohovor, ktorým sa definuje štatút Európskych škôl, je zverejnený na http://www.minedu.sk/ine-predpisy/.

6. Prehľad prinesenej dokumentácie a miesto jej uloženia:
Materiály, ktoré boli predmetom výberového konania, sú prísne dôverné a boli zaslané v elektronickej podobe iba dotknutým osobám. Zápisnica z výberového konania a zo zasadnutia bude rovnako Kanceláriou GT EŠ zaslaná dotknutým osobám na MŠVVaŠ SR prostredníctvom mailovej komunikácie.

7. Osobitne vyhodnotený očakávaný prínos ZPC:
Účasť na výberových konaniach a zasadnutiach NR EŠ patrí k základným povinnostiam vedúceho delegácie členskej krajiny. Informácie, ktoré dostávame, nám umožňujú poskytovať relevantné informácie nielen našim nadriadeným a rodičom žiakov Európskych škôl, ale i všetkým občanom SR, ktorí sa na nás obrátia. Okrem osobného kontaktu s ostatnými vedúcimi delegácií patria tieto informácie k najdôležitejším zdrojom v rozhodovacích procesoch. Dobrá informovanosť je zárukou kvalitného plnenia úloh SR v systéme EŠ. 

8. Spôsob zverejnenia výsledkov ZPC, prenos získaných informácií:
Správa zo ZPC bola zaslaná sekcii medzinárodnej spolupráce a európskych záležitostí MŠVVaŠ SR, ktorá ju zverejní na internetovej stránke MŠVVaŠ SR.
Súhlasíme so zverejnením správy na internete.

Správu vypracovala:	PaedDr. Eva Obžerová	
Miesto a dátum:	Bratislava, 05. októbra 2016    č. 2016-12006/41539:6-10B0	
Správu schválili:	RNDr. Igor Gallus, riaditeľ odboru gymnázií a jazykových škôl	
	Dátum:  06. októbra 2016      Podpis:	
	Ing. Marian Galan, generálny riaditeľ sekcie regionálneho školstva 	
	Dátum:                                    Podpis: